Αμβούργο ΣΦ

Το Αμβούργο ΣΦ (γερμανικά: Hamburger SV, συντμημένα HSV) είναι γνωστός αθλητικός σύλλογος από την ομώνυμη πόλη της βόρειας Γερμανίας. Ιδρύθηκε το 1887 και είναι από τους παλιότερους και διασημότερους συλλόγους της χώρας. Η ποδοσφαιρική ομαδα αγωνίζεται στο στάδιο Imtech Arena του Αμβούργου, χωρητικότητας 57.274 θεατών. Τα χρώματά του είναι εναλλακτικά είτε το κόκκινο και το λευκό είτε το μπλε και το μαύρο. Έχει διάφορα ψευδώνυμα όπως: Urgestein (Απολίθωμα), Bundesliga-Dino (Δεινόσαυρος της Μπουντεσλίγκα), Hanseaten (Ενωμένοι) κλπ. Από τις 25 Μαΐου του 2014, τη διαχείρηση των ποδοσφαιρικών τμημάτων του συλλόγου έχει αναλάβει η εταιρεία HSV Fußball AG. Ακόμη, χαρακτηριστική είναι η αντιπαλότητα της ομάδας με τη Βέρντερ Βρέμης στο επονομαζόμενο Nordderby (Βόρειο ντέρμπι). Επίσης ο σύλλογος διαθέτει τμήματα μπάντμιντον, μπέιζμπολ, καλαθοσφαίρισης, μπόουλινγκ, πυγμαχίας, κρίκετ, βελάκια, χόκεϊ επί πάγου, γκολφ, γυμναστικής, χειροσφαίρισης και καρδιοαναπνευστικών ασκήσεων αποκατάστασης. Το Αμβούργο ΣΦ είναι ένα από τα μεγαλύτερα αθλητικά σωματεία στη Γερμανία με πάνω από 70.000 μέλη σε όλα τα τμήματα της.

 Οι ρίζες του συλλόγου ανάγονται στις 29 Σεπτεμβρίου 1887. Τότε συγχωνεύτηκαν οι σύλλογοι Ντερ Χόενφελντερ ΣΚ (Der Hohenfelder Sportclub) και Βάντσμπεκ-Μάριεντχαλ ΣΚ (Wandsbek-Marienthaler Sportclub) και δημιούργησαν τη ΣΚ Γκερμάνια (Sports Club Germania). Το 1888 ιδρύθηκε στην πόλη η Αμβούργο ΦΚ (Hamburg FC) και το 1906 η ΦΚ Φάλκε (FC Falke). Το τέλος του Α΄ Παγκοσμίου Πολέμου βρήκε και τις τρεις ομάδες αποδυναμωμένες. Έτσι αποφάσισαν να συνενωθούν, ώστε να δημιουργηθεί μια ισχυρή ομάδα που να αντιπροσωπεύει την πόλη. Η συνένωση έγινε το 1919 και ο νέος σύλλογος ονομάστηκε Αμβούργο ΣΦ (Hamburg Sport-Verein). Έτσι μέσω της προδρόμου ομάδας Γκερμάνια, το Αμβούργο μπορεί να ισχυρίζεται ότι είναι ο αρχαιότερος γερμανικός ποδοσφαιρικός σύλλογος. Σε αυτό υπάρχουν αντιρρήσεις, διότι η Γκερμάνια ήταν αρχικά μόνο αθλητικό σωματείο. Ποδοσφαιρικό τμήμα ίδρυσε το 1891, έπειτα από την ένταξη στο σύλλογο έξι Άγγλων ποδοσφαιρόφιλων. Το Αμβούργο ΣΦ σύντομα άρχισε να διακρίνεται σε παγγερμανικό επίπεδο. Το 1922 έφτασε στον τελικό του πρωταθλήματος με αντίπαλο τη Νυρεμβέργη ΦΚ. Ο αγώνας διακόπηκε λόγω σκότους. Έπειτα από συνολικά τρεις ώρες και δέκα λεπτά ήταν ακόμα ισόπαλος 2-2. Ο επαναληπτικός έληξε επίσης ισόπαλος 1-1. Την εποχή εκείνη δεν γίνονταν αλλαγές. Έτσι στην παράταση η Νυρεμβέργη έμεινε κάποια στιγμή με επτά παίκτες και ο διαιτητής αποφάσισε να διακόψει τον αγώνα. Η ομοσπονδία ανακήρυξε νικήτρια του αγώνα την ομάδα του Αμβούργου αλλά υπέδειξε στο σύλλογο να αρνηθεί τον τίτλο του πρωταθλητή στο όνομα του «ευ αγωνίζεσθαι». Έτσι το έτος αυτό δεν απονεμήθηκε τίτλος πρωταθλήματος. Το Αμβούργο επανήλθε δριμύτερο το επόμενο έτος και κέρδισε το Πρωτάθλημα Γερμανίας. Στον τελικό επικράτησε της Union Oberschöneweide. Το 1924 ηττήθηκε στον τελικό αλλά το κατέκτησε και πάλι το 1928. Έτσι ο σύλλογος καθιερώθηκε στο γερμανικό βορρά, στην κατηγόρια Oberliga Nord, ως πρωταγωνιστής. Μεταπολεμικά σε 16 περιόδους, από το 1947 ως το 1963 που ιδρύθηκε η Μπουντεσλίγκα, κατέκτησε τον τίτλο της κατηγορίας 14 φορές ενώ άλλη μια φορά έχασε τον τίτλο από τη ΦΚ Ζανκτ Πάουλι λόγω χειρότερης διαφοράς τερμάτων. Κατά τη διάρκεια της ίδιας περιόδου, τέσσερις φορές σημείωσε πάνω από 100 γκολ τη σεζόν (1951, 1955, 1961, 1962). Όμως, η κυριαρχία του στο βορά δε συνοδεύτηκε από εθνικούς τίτλους. Μόλις μια φορά πήρε το πρωτάθλημα, το 1960, ενώ άλλες δυο φορές ηττήθηκε στον τελικό (1957, 1958). Το Αμβούργο ήταν μία από τις 16 ομάδες που ίδρυσαν την Μπουντεσλίγκα, την επαγγελματική ποδοσφαιρική ένωση της Γερμανίας, το 1963. Εκτός από ένα Κύπελλο Γερμανίας, το 1963, τη δεκαετία αυτή το Αμβούργο δεν κατέκτησε άλλον τίτλο παρά την παρουσία ενός μεγάλου ποδοσφαιριστή του Ούβε Ζέελερ. Όμως, τις επόμενες δύο δεκαετίες έμελλε να γνωρίσει μεγάλες διακρίσεις, τόσο στη Γερμανία όσο και στην Ευρώπη. Το 1976 κερδίζει το γερμανικό κύπελλο και την επόμενη περίοδο το Κύπελλο Κυπελλούχων Ευρώπης νικώντας στον τελικό τη βελγική ΡΣΚ Άντερλεχτ. Το 1979 κατακτά το πρώτο πρωτάθλημα από ιδρύσεως Μπουντεσλίγκα με ηγέτη τον Άγγλο διεθνή Κέβιν Κίγκαν, στον οποίο απονεμήθηκε δυο φορές η Χρυσή Μπάλα, το 1978 και το 1979. Έπονται δύο συνεχόμενα πρωταθλήματα, το 1982 και το 1983, με ηγέτη το διεθνή Φέλιξ Μάγκατ. Παράλληλα, κάνει καταπληκτικές εμφανίσεις στο Κύπελλο Πρωταθλητριών. Έφτασε στον τελικό του 1980 και το κατέκτησε το 1983 νικώντας στον τελικό την Γιουβέντους με 1-0, στην Αθήνα, με προπονητή τον Ερνστ Χάπελ. Ενδιάμεσα, το 1982, έφτασε ως τον τελικό του Κυπέλλου ΟΥΕΦΑ. Η περίοδος των επιτυχιών ολοκληρώνεται με ένα ακόμα Κύπελλο Γερμανίας το 1987. Ακολουθούν χρονιές μετριότητας, που αποφέρουν μόνον ένα Λίγκ Καπ, το 2003, και μερικές μέτριες παρουσίες στις ευρωπαϊκές διοργανώσεις εξαιρουμένης αυτής των ημιτελικών του Γιουρόπα Λιγκ το 2010 (η Ατλέτικο κατέκτησε το τρόπαιο στον τελικό που διεξήχθη στην έδρα του Αμβούργου) . Αξίζει ωστόσο να αναφερθούν οι δυο παρουσίες του συλλόγου στους ομίλους του Τσάμπιονς Λιγκ, τις περιόδους, 2000-01 και 2006-07. Ως χρώματα του συλλόγου επελέγησαν το χανσεατικό κόκκινο και το χρώμα της πόλης, το λευκό. Επίσης, το μπλε και το μαύρο που ήταν τα χρώματα της Γκερμάνια, της παλιότερης από τις τρεις ιδρυτικές ομάδες. Το μπλε και το μαύρο υπάρχουν και στο έμβλημα του σωματείου. Το γήπεδο που αγωνιζόταν η ομάδα από το 1953 ως το 2000 ήταν το Volksparkstadion. Το στάδιο αυτό είχε φιλοξενήσει αρκετούς διεθνείς αγώνες, όπως αγώνες του Παγκοσμίου Κυπέλλου 1974 και του Ευρωπαϊκού Πρωταθλήματος 1988. Το 2000 αντικαταστάθηκε από το «AOL Arena», χωρητικότητας 57.274 θεατών, από τις οποίες περίπου 10.000 είναι θέσεις ορθίων. Το γήπεδο φιλοξένησε αγώνες του τέταρτου ομίλου και έναν προημιτελικό του Παγκοσμίου Κυπέλλου 2006, που διεξήχθη στη Γερμανία. Το 2007 μετονομάστηκε σε «HSH Nordbank Arena» και τη σημερινή ονομασία του «Imtech Arena» πήρε το 2007. Πρωτάθλημα Γερμανίας Πρωταθλήτρια (6): 1922–23, 1927–28, 1959–60, 1978–79, 1981–82, 1982–83 Πρωταθλήτρια (επίσημα δεν απονεμήθηκε): 1921–22 Δεύτερη θέση (8): 1923–24, 1956–57, 1957–58, 1975–76, 1979–80, 1980–81, 1983–84, 1986–87Κύπελλο Γερμανίας Κυπελλούχος (3): 1962–63, 1975–76, 1986–87 Φιναλίστ (3): 1955-56, 1966-77, 1973-74Λιγκ Καπ Γερμανίας Νικήτρια (2): 1972–73, 2003Σούπερ Καπ Γερμανίας Φιναλίστ (3): 1977, 1983, 1987 Κύπελλο Πρωταθλητριών Νικήτρια (1): 1982–83 Φιναλίστ (1): 1979–80Κύπελλο Κυπελλούχων Νικήτρια (1): 1976–77 Φιναλίστ (1): 1967–68Κύπελλο ΟΥΕΦΑ Φιναλίστ (1): 1981–82Κύπελλο Ιντερτότο Νικήτρια (2): 2005, 2007 (Outright Winners) Νικήτρια ομίλου (2): 1970, 1994 Φιναλίστ (1): 1999Σούπερ Καπ Φιναλίστ (2): 1977, 1983 Διηπειρωτικό Κύπελλο Φιναλίστ (1): 1983 Επίσημη ιστοσελίδα Η σελίδα του συλλόγου στην UEFA